Author: Институт перевода Библии
Date: 2022-09-30T19:43:34.859581+00:00

КъэбарышӀур: Апостол Паул ятӀонэрэ тхылъэу Тимофей фитхыгъэр

КъэбарышӀур: Апостол Паул ятӀонэрэ тхылъэу Тимофей фитхыгъэр

1. Апостол Паул ятӀонэрэ тхылъэу Тимофей фитхыгъэр

Апостол Паул ятӀонэрэ тхылъэу Тимофей фитхыгъэр

Апостол Паул ятӀонэрэ тхылъэу Тимофей фитхыгъэр

1. 1

2. 2

3. 3

4. 4

АПЭРЭШЪХЬ

АПОСТОЛ ПАУЛ ЯТӀОНЭРЭ ТХЫЛЪЭУ ТИМОФЕЙ ФИТХЫГЪЭР

ШӀуфэс

1^1Сэ сы Паул. Тхьэм шӀоигъуагъэти, Исус Христос тыгухэм зэрарылъымкӀэ мыкӀодыжьын щыӀэныгъэ дгъотынэу Тхьэм тыкъызэригъэгугъагъэм икъэбар цӀыфхэм язгъэӀунэу Исус Христос иапостол сыхъугъ+. 2ШӀу слъэгъурэ скъоу Тимофей мы тхылъыр фэсэтхы. Тхьэу Ты лъапӀэмрэ ти Зиусхьан Христос Исусрэ анэшӀу къыпщарэфи, гукӀэгъу къыпфарэшӀи, гупсэф къыуарэт+.

Христос икъэбарышӀу фэшъыпкъэнэу Паул Тимофей зэригъэгушхуагъэр

3Сятэжъхэм сафэдэу сыгукӀэ мыхъун зи зыдэсымышӀэжьэу, сызфэлажьэрэ Тхьэм щытхъу фэсэшӀы. Тхьэм селъэӀузэ, чэщи мафи уигугъу сшӀы зэпытэу, Тхьэм щытхъу фэсэшӀы+. 4Унэпсхэр сыгу къэкӀыжьых, гушӀуагъо сыгу из хъуным пае, услъэгъу сшӀоигъу. 5УишӀошъхъуныгъэ шъыпкъэ сыгу къэкӀыжьы. Ащ фэдэ шӀошъхъуныгъэ уянэжъэу Лоидэрэ уянэу Евникэрэ агухэм арылъыгъ; джы ар о угуи зэрилъым сыщэгугъы+. 6Арышъ, сэ сӀэхэр о пшъхьэ къызэрэтеслъхьагъэхэмкӀэ[*] Тхьэм лъэкӀэу къыуитыгъэм имашӀо зэкӀэбгъэнэжьынэу угу къэсэгъэкӀыжьы+. 7Сыда пӀомэ, Тхьэм ежь ы Псэ ЛъапӀэу тыгухэм къарилъхьагъэм щынагъо тыгухэм арылъэу ыгъэхъурэп, лъэкӀи, шӀулъэгъуи, зыщыӀэни тыгухэм арылъхэу егъэхъу нахь+.

8УмыукӀытэу ти Зиусхьан шыхьат фэхъу. Сэри ежь сызэрэфэлажьэрэм пае, хьапсым сызэрэчӀадзагъэм фэшӀ, укъыстемыукӀытыхь, Тхьэм илъэкӀыкӀи къэбарышӀум паий къин къыздэщэч+. 9Тхьэр ары тымыкӀодэу тыкъэзгъэнэжьыгъэри, гукъэбзагъэкӀэ тыпсэунэу къытэджагъэри. Аущтэу зыкӀишӀагъэр ежь ащ фэдэ гухэлъ ышӀыгъэу, ынэшӀу къытщифагъэшъ ары. ТишӀушӀагъэхэм яӀоф ащ хэлъэп. Христос ИсускӀэ Тхьэм ынэшӀу къызытщифагъэр лъэхъан пстэуми апэ ары,+
10ау джы тымыкӀодэу тыкъэзгъэнэжьырэ Исус Христос къызэрэлъэгъуагъэмкӀэ, Тхьэм ынэшӀу щыфэныр нафэ къэхъугъ. Исус Христос лӀэныгъэр ыгъэкӀодыгъ, къэбарышӀумкӀи мыкӀодыжьын щыӀэныгъэр нафэ къытфишӀыгъ+. 11А къэбарышӀур цӀыфхэм язгъэӀунэуи, иапостол сыхъунэуи, а къэбарышӀур цӀыфхэм язгъэшӀэнэуи Тхьэм сыкъыгъэнэфагъ+. 12Джары мы къиныр зыкӀэсщэчырэр; ау сэ сыукӀытэрэп, сыда пӀомэ, Исус Христосэу шӀошъхъуныгъэ зыфысиӀэр сэшӀэ, ежьыми Ӏофэу сэ спшъэ къырилъхьагъэм а мафэм[*] нэсыфэ къыфэсакъын зэрилъэкӀыщтым сыщэгугъы+.

13Христос Исус угу зэрилъым пае, шӀошъхъуныгъэрэ шӀулъэгъурэ уиӀэхэу, гущыӀэхэу сэ къасӀохэу зэхэпхыгъэхэу, узщыгугъышъущтхэр шапхъэм фэдэу Ӏыгъхэу уатемыкӀ. 14Тхьэм Ӏофэу о ппшъэ къырилъхьагъэр Тхьэм ы Псэ ЛъапӀэу тыгухэм арылъымкӀэ къэухъум+.

15Асие хэкум ис пстэури, ахэмэ ащыщэу Фигелрэ Ермогенрэ, сыкъызэрабгынагъэр о ошӀэ+.

16Зиусхьаным Онесифор иунагъо гукӀэгъу къыферэшӀ, сыда пӀомэ, бэрэ ащ сыгу ыгъэпсэфыжьыгъ, Ӏэхъу-лъэхъу стелъыгъэми, къыстеукӀытыхьагъэп+. 17Ар Рим къэлэшхом къызэкӀом, сыкъегъотыфэ, емызэщэу къыслъыхъугъ. 18Ахърэт мафэм Зиусхьаным ащ гукӀэгъу ферэшӀ. Ефес къалэм бэрэ къызэрэщыздэӀэпыӀагъэр о нахьышӀоу ошӀэ.

ЯТӀОНЭРЭШЪХЬ

Исус Христос фэбанэрэ дзэлӀышӀу

2^1Арышъ, о, скъо, Христос Исусэу тыгухэм арылъым ынэшӀу къызэрэпщифэрэмкӀэ угу гъэпытэ. 2Ӏофхэу шыхьат Ӏаджхэми апашъхьэ сэ къасӀохэу зэхэпхыгъэхэр, узщыгугъышъун цӀыфхэу нэмыкӀхэм ахэр язгъэшӀэн зылъэкӀыщтхэм апшъэ илъхьэх. 3Исус Христос идзэлӀ дэгъу фэдэу къин къыздэщэч+. 4Дзэм емыпхыгъэ Ӏофхэм дзэлӀым зыдаригъэхьыхырэп – дзэ пащэм ыгу къызэригъэӀу шӀоигъу. 5Ащ фэдэу, зэпэчъэныгъэм ихабзэ тетэу мычъэрэм текӀоныгъэм итандж къыратырэп+. 6Мэкъу-мэщышӀэу зиӀоф къин зышӀэрэм лэжьыгъэу къахыжьыгъэм щыщэу иӀахь апэу къыратын фае+. 7КъасӀорэм егупшыс. Зиусхьаным Ӏоф пстэумкӀи зэхэшӀыкӀ къыуитыщт.

8Исус Христос угу игъэлъ; ар пачъыхьэ Даутэ къытекӀыгъэ цӀыфхэм ащыщыгъ, лӀагъэхэми Тхьэм ар къахигъэтэджыкӀыжьыгъ. Джары къэбарышӀоу згъэӀоу,+
9къин зыфэсщэчэу, бзэджашӀэм фэдэу Ӏэхъу-лъэхъу къызкӀыстыралъхьагъэр. Ау Тхьэм игущыӀэхэм Ӏэхъу-лъэхъу атыралъхьан алъэкӀыщтэп+. 10Ащ пае, Тхьэм къыхихыгъэ цӀыфмэ сишӀуагъэ язгъэкӀыным пае, теубытагъэ схэлъэу къин пстэури сэщыӀэ. Аущтэу Христос Исус ахэмэ агухэм зэрарылъым пае, ахэри мыкӀодхэу къэнэжьыщтых, мыкӀодыжьын щытхъушхуи яӀэ хъущт+.

11Мы гущыӀэхэр шъыпкъэх: Христос тыригъусэу тылӀагъэмэ, тыригъусэуи тыщыӀэщт+.

12Теубытагъэ тиӀэу къиныр тщыӀэмэ, Ежь тыригъусэу тетыгъо тиӀэщт.

«Ежь игъогу рыкӀохэрэм тащыщэп» тӀомэ,
ежьыми «Ахэр сигъогу рыкӀохэрэм ащыщхэп»

къытфэгъэхьыгъэу къыӀожьыщт+.

13Шъыпкъагъэ тимыӀэми, Ежь шъыпкъагъэ иӀэ зэпытыщт, сыда пӀомэ, ежь зигъэпцӀэжьын ылъэкӀыщтэп+.

ЦӀыфэу Тхьэм ыгу зэӀурэр

14А Ӏофхэр агу игъэлъых. ГущыӀэхэм яхьылӀагъэу зэмынэкъокъунхэу Зиусхьаным ыпашъхьэ лъэшэу щагурыгъаӀу. Ащ фэдэ зэнэкъокъум ишӀуагъэ къакӀорэп, ащ едэӀухэрэм иягъэ арегъэкӀы нахь+. 15Тхьэм зишъыпкъагъэ ыгъэунэфыгъэ цӀыфэу, Ӏофэу ышӀагъэм теукӀытыхьажьыныр зимыщыкӀагъэу, шъыпкъагъэм игущыӀэхэр тэрэзэу цӀыфмэ язгъашӀэу Тхьэм дэжькӀэ узэрэпсэущтым ыуж ит. 16Тхьэм ишӀолӀыкӀ зыхэмылъ гущыӀэ мыщыухэм защыдзый; сыда пӀомэ, ащ фэдэхэм апылъхэм Тхьэм нахь пэчыжьэ зашӀ зэпыт+. 17Уз Ӏаем[*] фэдэу Ӏофхэу ахэмэ цӀыфхэр зыфагъасэхэрэр анахьыбэмэ анэсыщтых. Именейрэ[*] Филитрэ а цӀыфхэм ащыщых+. 18ИтӀур шъыпкъагъэм игъогу текӀыгъэх, тэ, шӀошъхъуныгъэ зиӀэхэр, лӀагъэхэм тыкъахэтэджыкӀыжьыгъэу аӀозэ, цӀыф заулэмэ яшӀошъхъуныгъэ агъэкӀоды+. 19Ау Тхьэм ыгъэуцугъэ лъэпсэ пытэр щыӀэ зэпытыщт. Мыхъурым фэдэу моущтэу ащ тедзагъ: «Зиусхьаным ежь ицӀыфхэр ешӀэх» ыкӀи «Хэти Зиусхьаным ыцӀэ зыдэрэм ыкӀыб бзэджагъэм игъогу ферэгъаз».

20Унэшхо горэм дышъэмрэ тыжьынымрэ ахэшӀыкӀыгъэ хьакъу-шыкъухэм ямызакъоу, пхъэмрэ етӀагъомрэ ахэшӀыкӀыгъэ хьакъу-шыкъухэри итых. Хьакъу-шыкъу шӀу дэдэхэр ахэтых, къызэрыкӀо хьакъу-шыкъухэри ары+. 21Зыгорэм ыгу ыгъэкъэбзэжьэу, мы Ӏоф бзаджэхэм защидзыемэ, хьакъу-шыкъу шӀу дэдэм фэдэ хъущт. Зиусхьаным зыритыгъэу, ишӀуагъэ Зиусхьаными ригъэкӀэу, а цӀыфыр шӀушӀэгъэ пстэуми афэхьазыр хъущт.

22Ау ныбжьыкӀагъэм ихъопсэ Ӏаехэм защыдзый. ГукъэбзагъэкӀэ Зиусхьаным елъэӀухэрэм урягъусэу шъыпкъагъэмрэ шӀошъхъуныгъэмрэ, шӀулъэгъумрэ гупсэфымрэ ауж ит+. 23Ау пкӀэ зимыӀэхэу, шӀэныгъэ зыхэмылъ зэнэкъокъухэм защыдзый, зэщыхьаныр къызэрахэкӀырэр ошӀэшъ+. 24Зиусхьаным фэлэжьэрэ цӀыфыр зэщыхьаным пылъ хъущтэп. Ау цӀыф пстэуми шӀу ыгу афилъэу, цӀыфхэм шъыпкъэр язгъэшӀэн зылъэкӀэу, зызымыгъэгусэрэ цӀыфын фае. 25Ежь къыпэуцухэрэм гушъэбагъэкӀэ агуригъэӀон фае. Шъыпкъэр ашӀэным пае, Тхьэм ахэри кӀигъэгъожьынхэкӀи мэхъу+. 26Аущтэу хъумэ, зыфаер аригъэшӀэнэу шэйтаным зиубытхэрэ ужым, ащ ихъытыу икӀыжьыщтых+.

ЯЩЭНЭРЭШЪХЬ

Дунаим иаужырэ мафэхэм псэущт цӀыфхэм яшэн зыфэдэщтыр

3^1Дунаим иаужырэ мафэхэм охътэ къинхэр къызэрэкӀощтхэр пшӀэн фае+. 2Сыда пӀомэ, цӀыфхэм ежь ашъхьэкӀэ шӀу залъэгъужьыщт, ахъщэри шӀу алъэгъущт, зыщытхъужьыщтых, пэгэщтых, хъонэщтых, ятэ-янэхэм ядэӀужьыщтхэп, рэзэныгъэ ахэлъыщтэп, Тхьэр агъэлъэпӀэщтэп, шӀулъэгъуи ахэлъыщтэп;+
3зэшӀужьыныр зыфэдэр ашӀэщтэп, нэмыкӀ цӀыфхэм ӀаекӀэ атегущыӀэщтых, зыщыӀэныгъэ яӀэщтэп, жъалымыщтых, шӀугъэр шӀу алъэгъущтэп;+
4уащымыгугъышъунэу псэущтых, шъхьэпсынкӀэщтых, зашӀошӀыжьыщт; Тхьэр шӀу алъэгъуным нахьи, загъэтхъэжьыныр нахь шӀу алъэгъущт; 5Тхьэм шӀолӀыкӀ фыряӀэм фэдэу зыкъагъэлъэгъощт, ау Тхьэм илъэкӀ адэщтэп. Ащ фэдэ цӀыфхэм защыдзый.

6А цӀыфхэм ащыщхэу зы заулэ унэмэ арыцӀанлъэхэзэ, бзылъфыгъэхэу зипсэкӀодхэм ахэкӀуадэхэу, зэмылӀэужыгъо хъопсэ мыхъо-мышӀэхэм зыкъырязгъэщэкӀыхэрэр дахьыхых. 7А бзылъфыгъэхэм сыдигъуи сыд зэрагъашӀэми, шъыпкъэр къашӀэн алъэкӀырэп. 8Ианныйрэ Иамбрыйрэ[*] пегъымбар Мусэ зэрэпэуцугъэхэм фэдэу, мы цӀыфхэри шъыпкъэм пэуцужьых. Ахэр зиакъыл зэщыкъогъэ цӀыфых, зишӀуагъэ къэмыкӀожьыщт шӀошъхъуныгъэ яӀ. 9Ау ахэмэ яӀоф бэрэ къадэхъущтэп; сыда пӀомэ, Ианныйрэ Иамбрыйрэ яделагъэ цӀыф пстэумкӀи нафэ зэрэхъугъэм фэдэу, мы цӀыфхэм яделагъи цӀыф пстэумкӀи нафэ хъущт+.

Аужырэ Ӏофхэу Паул Тимофей фигъэпытэхэрэр

10Ӏофхэу сэ цӀыфхэр зыфэзгъасэщтыгъэхэри, сизекӀуакӀи, сигухэлъи, сишӀошъхъуныгъи, сищэӀагъи, сишӀулъэгъуи, ситеубытагъи ошӀэх. 11Къалэхэу Антиохие, Иконие, Листрэ[*] цӀыфхэм къинэу щысагъэлъэгъугъэхэри, къиныбэу щысщэчыгъэхэри ошӀэх. Къинышхохэр сагъэщэчыгъэх, ау Зиусхьаным зэкӀэми сыкъахищыжьыгъ+. 12Шъыпкъэ, Тхьэм шӀолӀыкӀи фыриӀэу Христос Исусри хэти зыгу илъхэу псэунэу фаем цӀыфхэм къин рагъэщэчыщт+. 13Ау цӀыф бзаджэхэми гъэпцӀакӀохэми ябзэджагъэ рагъэхъущт; ахэмэ нэмыкӀ цӀыфхэр дахьыхых, ежь ашъхьэкӀи зыдахьыхыжьы+. 14Ау о Ӏофхэу зэбгъэшӀагъэхэми узщыгугъыхэрэми атет зэпыт, сыда пӀомэ, ахэр озгъэшӀэгъэ цӀыфхэр ошӀэх. 15Ащ нэмыкӀэу, уисабыигъо щегъэжьагъэу Тхьэм игущыӀэ тхыгъэ лъапӀэхэм арытхэр зэбгъэшӀагъэх. Христос ИсускӀэ шӀошъхъуныгъэу уиӀэмкӀэ умыкӀодэу, укъызэрэнэжьыщтыр а тхылъхэм арытхэм къыбгурагъэӀон алъэкӀы+.

16Тхьэм игущыӀэ тхыгъэ лъапӀэхэм арыт пстэури Тхьэм ы Псэ ЛъапӀэ дэжь къикӀыгъэх. ЦӀыфхэм шъыпкъэр ябгъэшӀэным, уягыиным, бгъэдэӀонхэм, шъыпкъагъэр зиӀэ псэукӀэр ябгъэшӀэным пае яшӀуагъэ къэкӀо+. 17Аущтэу Тхьэм фэлажьэрэ цӀыфыр тыдрэ ӀофышӀуи фэхьазырыщт, фэгъэпсыгъэщт+.

ЯПЛӀЭНЭРЭШЪХЬ

4^1Тхьэм ыпашъхьи, Исус Христосэу псаухэмрэ лӀагъэхэмрэ хьыкум атезышӀыхьащтым ыпашъхьи, Христос дунаим къызэрэкӀожьыщтымкӀи тетыгъоу иӀэмкӀи инэу унашъо къыщыпфэсэшӀы:+
2Тхьэм игущыӀэхэр цӀыфхэм ягъэӀу, игъоми имыгъоми ахэр ябгъэшӀэнхэм ыуж ит. АгурыгъаӀу, ягый, гъэгушхох, зэкӀэ щыӀагъэмкӀэ шъыпкъэр ягъашӀ+. 3Сыда пӀомэ, тишӀошъхъуныгъэ тызфигъасэрэ Ӏофхэу тызщыгугъышъунэу щыӀэхэр цӀыфхэм замыдэщт уахътэр къэкӀощт. ЦӀыфхэм атхьакӀумэхэу хъупцӀхэрэм гущыӀэ гохьыхэр рагъэӀохэу, агухэр зыкӀэхъопсырэ Ӏофхэр язгъэшӀэщт цӀыфхэр къызфагъотыжьыщтых. 4Шъыпкъэр зэхахыныр амыдэу, гъощагъэхэу, тхыдэжъ гъэшӀэгъонхэм апылъыщтых. 5Ау сыд хъуми, о щэӀэныгъэ зигъаӀ, къиныр щэчи, о къэбарышӀур зыгъэӀурэ уцӀыфышъ, уипшъэрылъ гъэцакӀэ+.

6Сыда пӀомэ, сэ къурмэныпхъэ сыхъоу, дунаим сехыжьынэу сиуахътэ къэсыгъ+. 7КъэбарышӀум пае дэгъоу сыбэнагъ, сичъэн сыухыгъ, сишӀошъхъуныгъэ сыухъумагъ+. 8Джы Зиусхьаным шъыпкъагъэм итандж къысфигъэнагъэу хьазыр. А танджыр Зиусхьанэу шъыпкъагъэ зиӀэ хьыкум зышӀырэм ахърэт мафэм къысфигъэшъошэщт, ау сэ сизакъоу арэп, ежь дунаим къызэрэкӀожьыщтым гушӀуагъо хэзгъотэгъэ пстэури ары+.

Паулрэ Тимофейрэ ашъхьэхэм яӀоф

9Садэжь шӀэхэу укъызэрэкӀоным пылъ. 10Сыда пӀомэ, Димас[*] мы дунаир шӀу елъэгъушъ, сэ сыкъыгъани, Фессалоникэ къалэм кӀуагъэ. Крискент Галатие хэкум кӀуагъэ, Тити Далматие хэкум[*] кӀуагъэ. Садэжь къэнагъэр Лука закъор ары+. 11Марк къыздащи къакӀо, сыда пӀомэ, сиӀофкӀэ ащ иӀэпыӀэгъу сищыкӀагъ+. 12Тихик Ефес къалэм згъэкӀуагъэ+. 13УкъызыкӀокӀэ, Троадэ къалэм[*] Карп дэжь къэзгъэнэгъэ кӀакори, тхылъхэри, анахьэу шъом хэшӀыкӀыгъэ тхылъхэр, къыздахьыжьых+.

14ГъоплъашӀэ Александр лыешхо къысихыгъ. Зиусхьаным ащ иӀофхэм яфэшъуашэ къыригъэпщыныжьыщт+. 15Ори ащ уфэсакъын фае, сыда пӀомэ, тэ тигущыӀэхэм ар лъэшэу апэуцужьыгъ.

16ХьыкумэшӀым ыпашъхьэ зыщызгъэхыенэу апэ дэдэу сызыпэлъым[*], зы нэбгыри ӀэпыӀэгъу къысфэхъугъэп, пстэуми гум сыранэжьыгъ. КъысашӀагъэр Тхьэм арерэмыгъэпщыныжь. 17Хымэ пстэуми зэхахыным пае, ежь икъэбарышӀу зэкӀэ язгъэӀунэу Зиусхьан къызбгъодахьи, кӀуачӀэ къыситыгъ. Аслъаным ыжэ сыкъыдихыжьыгъэм фэд+. 18Зиусхьаным бзэджэгъэ пстэуми сахищыжьыщт, сиухъумэзэ, ежь и Тетыгъошхоу уашъом щыӀэм ыӀэчӀэгъ сычӀищэщт. МыкӀодыжьын щытхъушхор Зиусхьаным ий. Амин.

Аужырэ шӀуфэс гущыӀэхэр

19Прискиллэ, Акилэ, Онесифор иунагъо щыщхэм аӀапэ сфэубытыжь+. 20Эраст Коринф къалэм къыдэнагъ, Трофим Милит къалэм[*] сымаджэу къыдэсынагъ+. 21КӀымафэр[*] къэмысызэ укъызэрэкӀоным пылъ. Эвбул, Пуд, Лин, бзылъфыгъэу Клаудие, зэкӀэ тшыхэми шӀуфэс къыуахыжьы.

22Зиусхьаныр ппсэ гъусэ фэрэхъу. Тхьэм ынэшӀу къышъущерэф. Амин.

* 1:6 Сэ сӀэхэр о пшъхьэ къызэрэтеслъхьагъэхэмкӀэ – Паул зыфиӀорэр ежьыррэ адрэ чыристан тхьэматэхэмрэ аӀэхэр Тимофей ышъхьэ тыралъхьэхэзэ, Тимофей Тхьэм фэлэжьэнэу зэрагъэнэфагъэр ары. Еплъ 1 Тим. 1:18; 4:14;

* 1:12 а мафэм – ахърэт мафэр ары.

* 2:17 Уз Ӏаер – урусыбзэкӀэ «рак» адрэмэ «cancer» зыфаӀорэр ары.

* 2:17 Именей – еплъ 1 Тим. 1:20.

* 3:8 Ианныйрэ Иамбрыйрэ – Мысырым щыщхэу ушхъухьаным пылъ нэбгыритӀоу пегъымбар Мусэ пэуцущтыгъэхэр ары. Еплъ пегъымбар Мусэ ятӀонэрэ тхылъэу ытхыгъэм 7:22; 9:11.

* 3:11 къалэхэу Антиохие, Иконие, Листрэ – еплъ Апостол. 13:14-14:20; 16:1-5.

* 4:10 Димас – еплъ Кол. 4:14.

* 4:10 Далматие хэкур – Иллирик хэкум щыщэу икъыблэ Ӏахьыгъ. Ар джырэ Кроатие ары.

* 4:13 Троадэ къалэр – къухьэуцупӀэ иӀэу, Эгейскэ хым Ӏутэу, (джырэ Тыркуем итыгъэ къохьэпӀэ хыӀушъор ары), Мисие хэкум щыщыгъ.

* 4:16 хьыкумэшӀым ыпашъхьэ зыщызгъэхыенэу сызыпэлъым – Рим цӀыфхэу тетыгъо зиӀэхэм апашъхь ары.

* 4:20 Милит къалэр – къухьэуцупӀэ иӀэу, Ефес къалэм икъыблэ лъэныкъомкӀэ, Эгейскэ хым Ӏутыгъ.

* 4:21 кӀымафэм – кӀымафэм къухьэкӀэ укӀоныр щынэгъуагъ

+ 1:1 Тит 1:2, Евр. 9:15

+ 1:2 Апостол. 16:1, Фил. 2:22, 1 Тим. 1:2, 2 Иуан 1:3

+ 1:3 1 Фесс. 3:10, Апостол. 23:1, 2 Кор. 1:12, Рим. 1:8, Филимон 1:4

+ 1:5 Апостол. 16:1
+ 1:6 Апостол. 6:6, 1 Тим. 4:14, 1 Тим. 5:22
+ 1:7 Рим. 8:15

+ 1:8 Марк 8:38, Рим. 1:16, 2 Тим. 2:3, 2 Тим. 4:5

+ 1:9 Рим. 3:27, Ефес 2:4, Ефес 2:8, Тит 3:5
+ 1:10 1 Кор. 15:54-55, Рим. 16:24
+ 1:11 1 Тим. 2:7

+ 1:12 2 Тим. 2:9, Марк 8:38, Рим. 1:16, 1 Тим. 6:20

+ 1:14 Рим. 8:9

+ 1:15 Апостол. 19:10

+ 1:16 2 Тим. 4:19, Апостол. 21:33, Апостол. 28:20, Маттэ 25:36

+ 2:3 1 Тим. 1:18, 2 Тим. 1:8, 2 Тим. 4:5
+ 2:5 1 Кор. 9:25
+ 2:6 1 Кор. 9:10
+ 2:8 1 Кор. 15:20, Маттэ 1:1
+ 2:9 Ефес 3:1, Фил. 1:7
+ 2:10 1 Пет. 5:10, Ефес 3:13, 2 Кор. 1:6

+ 2:11 1 Тим. 1:15, Тит 3:8, Рим. 6:8, Ӏоф. 20:4

+ 2:12 Маттэ 10:33
+ 2:13 Рим. 3:3,
+ 2:14 1 Тим. 6:4, Тит 3:9
+ 2:16 1 Тим. 4:7, 1 Тим. 6:20, Тит 3:9
+ 2:17 1 Тим. 1:20
+ 2:18 1 Кор. 15:12
+ 2:20 Рим. 9:21
+ 2:22 Маттэ 5:9, Рим. 14:19, 1 Тим. 1:5
+ 2:23 1 Тим. 6:4
+ 2:25 Гал. 6:1, Дан 4:24, Апостол. 8:22
+ 2:26 1 Тим. 3:7
+ 3:1 1 Иуан 2:18, 1 Тим. 4:1
+ 3:2 Лука 16:14, 1 Тим. 6:10
+ 3:3 Рим. 1:28-31

+ 3:9 МысырикӀыжь 7:12, МысырикӀыжь 8:18, МысырикӀыжь 9:11

+ 3:11 Апостол. 13:50, Апостол. 14:5, Апостол. 14:19, Орэд ЛъапӀэхэр 33:20

+ 3:12 Иуан 15:20, Апостол. 14:22, 1 Фесс. 3:3

+ 3:13 Дан 12:10, Ӏоф. 22:11
+ 3:15 Апостол. 16:1
+ 3:16 2 Пет. 1:20-21

+ 3:17 Хэбзэ тхыжьыгъэр 33:1, 1ПА 17:21, 1 Тим. 6:11

+ 4:1 Иуан 5:22, Апостол. 10:42, Апостол. 17:31, 1 Пет. 4:5

+ 4:2 1 Тим. 5:20, Тит 1:13, Тит 2:15

+ 4:5 Марк 13:33-34, 1 Пет. 1:13, Ефес 6:18, 1 Фесс. 5:6, 2 Тим. 1:8, 2 Тим. 2:3

+ 4:6 Апостол. 21:13, Фил. 2:17, 2 Пет. 1:14, Фил. 1:23

+ 4:7 1 Тим. 6:12, Иудэ 1:3, Апостол. 20:24

+ 4:8 Якъуб 1:12

+ 4:10 Кол. 4:14, Филимон 1:24, Марк 4:19, 2 Кор. 2:13, Гал. 2:1, Кол. 4:14, Филимон 1:24

+ 4:11 Апостол. 12:12, Апостол. 15:37-38, Кол. 4:10

+ 4:12 Апостол. 20:4, Тит 3:12

+ 4:13 Апостол. 16:8

+ 4:14 1 Тим. 1:20, Орэд ЛъапӀэхэр 61:13, Ушъый гъэсэпэтхыдэхэр 24:12

+ 4:17 Орэд ЛъапӀэхэр 21:22

+ 4:19 Апостол. 18:2, Рим. 16:3, 1 Кор. 16:19, 2 Тим. 1:16

+ 4:20 Апостол. 20:4, Апостол. 21:29

+ https://ibt.org.ru/ebook?id=ADG

Table of Contents

- КъэбарышӀур: Апостол Паул ятӀонэрэ тхылъэу Тимофей фитхыгъэр

- Апостол Паул ятӀонэрэ тхылъэу Тимофей фитхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ